 का पण जीतनेवाला अजेय धुनर्धर अर्जुन, हमारे प्रधुम्न जैसा दिखनेवाला नकुल और दारुक का स्मरण दिलानेवाला अश्व - विशेषज्ञ सहदेव - सभी... सभी पाण्डव जीवित हैं! काम्पिल्यनगर में एक कुम्भकार के घर बुआ कुन्ती, द्रौपदी और पाण्डवों से मिलकर ही मैं आया हूँ। महाराज्ञी, महाराज्ञी, अर्जुन जीवित है! मेरे मन के अनेक संकल्प अब पूरे होंगे। जिस कुशलता से तुमने अपनी सपत्नियों और सहस्रों कामरूपी स्त्रियों का स्वागत किया, वह अद्वितीय है। परन्तु अब तो तुम्हें इससे भी अधिक कुशलता का कार्य करना है - द्वारिका के यादवों के अतिरिक्त हस्तिनापुर के कुरुवंशियों के सुखदुःख का ध्यान रखना है !
"प्रिये रुक्मिणी, इस स्वयंवर के कारण मेरे जीवन में एक नये पर्व का आरम्भ हुआ है । काम्पिल्यनगर में जो कुछ हुआ, उसका विवरण तुम्हारे प्रिय देवरजी तुम्हें बता ही देंगे।"
उसी दिन रात्रि के समय देवरजी उद्धव मुझे वन्दन करने के लिए मेरे कक्ष में आये। द्रौपदीस्वयंवर की समग्र घटना को उन्होंने मेरे समक्ष चित्रवत् साकार किया- "पांचाली के स्वयंवर का पण पूरा करने के लिए कई राजा स्वयंवर - मण्डप में उपस्थित थे। उनमें दुर्योधन भी दुःशासन सहित अपने सभी भ्राताओं के साथ आया था। उसकी ओर से पण पूरा करने के लिए अंगराज कर्ण भी अपने बन्धु शोण और पुत्र सुदामन् सहित आया था। दुर्योधन को परामर्श देनेवाला उसका मामा शकुनि अपने बन्धुओं- वृषक, बृहद्बल, अचल, सुभग, विभु, भानुदत्त, गज, गवाक्ष, चर्मवत्, आर्जव और शुक सहित उपस्थित था। मगधनरेश जरासन्ध अपने सेनापति शिशुपाल के साथ आया था। द्वारिकाधीश के अन्य दो फुफेरे भ्राता - दन्तवक्र और विदूरथ, स्वयं को 'वासुदेव' कहलानेवाले पौण्ड्रक - भी आये थे। चेकितान, भगदत्त, अंशुमान, शंख और मद्रराज शल्य भी वहाँ उपस्थित थे